**Madagaskardykker** (*Tachybaptus pelzelnii*) er en monotypisk art i dykkerfamilien (Podicipedidae) som inngår i slekten *Tachybaptus*. Arten er endemisk til Madagaskar og sterkt truet av utryddelse ifølge IUCNs rødliste. BirdLife International anslår den globale populasjonen til omkring 1 000–2 500 voksne individer.

Biologi
-------

Madagaskardykker blir omkring 25 cm lang og hannene veier i snitt cirka 177 g, mens hunnene blir noe mindre og veier i snitt cirka 145 g. I hekkedrakt har arten ei brunsvart hodekappe som rekker til i underkant av øynene langs sidene av hodet og strekker seg videre nedover nakken i bakhodet. Sekundærfjæra og de indre primærfjæra er hvite med mørke ytterkanter. De ytre primærfjæra er brunsorte. Ansiktet og strupen er askegrå og blir gjerne blekere mot kinnene. Ei hvit markering i bakkant av øynene skiller hodekappen fra bakkinnene. Øvre del av nakkesidene er rødaktig nøttebrun, mens resten av nakken og ryggsidene er brunaktig grå, mens flankene blir gradvis lysere til nærmest skittenhvit i buken. Øynene har dyp rød iris. Nebbet er nærmest sort med en nesten hvit spiss ytterst. De nedre ekstremitetene er olivengrå. Utenfor hekketiden er fjærdrakten dusere og blekere med mindre kontraster. Framhalsen blir lysere og de rødaktig nøttebrune nakkesidene mangler, samtidig som nebbet blir gulaktig. Bortsett fra størrelsen er kjønnene like. Ungfugler ligner voksne i ikke-hekkedrakt, men har irregulære gråbrune striper på hodet og i nakken.

Madagaskardykkere er utbredt over det meste av Madagaskar og habiterer både midlertidige og permanente vannansamlinger, i høyder fra havnivået og opp mot 2 000 moh, men fuglene er hovedsakelig å finne i ferskvann. Arten fortrekker steder med rikelig med vannplanter, spesielt vannliljer i slekten hvite nøkkeroser (*Nymphaea*). Den er mest vanlig i grunne vannansamlinger, men man finner den også i dypere innsjøer. Den blir også av og til observert i brakkvann og sakterennende elver.

Fuglene beveger seg till ny plasser om eller når vannansamlingene tørker ut eller blir betydelig redusert i størrelse. Grupper med mer enn 150 individer ble registrert på Ihotrysjøen i august 1983. Kosten består mest av småfisk, men akvatiske insekter utgjør også en viktig del av kostholdet. Det er også kjent at fuglene eter krepsdyr, men betydningen for kostholdet er ukjent.

Arten hekker hovedsakelig i tidsrommet februar–april, mot slutten av regntiden, men også i tidsrommet august–oktober, som er synonym med australvåren. Redene kan ligge ganske tett. De bygges på en flytende plattform av akvatisk vegetasjon og forankres gjerne i andre akvatiske planter, godt unna breddene. Hunnen legger 3–4 egg, men ingen ting annet er kjent om artens yngelpleie.

Inndeling
---------

Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norsk navnekomité for fugl og er i henhold til Syvertsen *et al.* (2008, 2017, 2020). Norske navn i parentes er ikke offisielle navn, men kun midlertidige beskrivelser.

**Treliste**
* Mirandornithes
	+ Podicipediformes, lappedykkere
		- Podicipedidae, dykkerfamilien
			* *Rollandia*
			* *Tachybaptus*, (dvergdykkere)
				+ †*T. rufolavatus*, alaotradykker (erklært utryddet i 2010)
				+ *T. ruficollis*, dvergdykker
				+ *T. novaehollandiae*, australdvergdykker
				+ *T. pelzelnii*, madagaskardykker (monotypisk)
				+ *T. dominicus*, pygmédykker
			* *Podilymbus*
			* *Poliocephalus*
			* *Podiceps*
			* *Aechmophorus*

Referanser
----------

1. 1 2 3  BirdLife International. 2018. *Tachybaptus pelzelnii*. The IUCN Red List of Threatened Species 2018: e.T22696565A131612478.. Downloaded on 24 July 2021.
2. 1 2 3 4 5  Llimona, F. J. del Hoyo, F. Jutglar, E. F. J. Garcia, and G. M. Kirwan (2020). Madagascar Grebe (*Tachybaptus pelzelnii*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
3. ↑  Winkler, D. W. S. M. Billerman, and I.J. Lovette (2020). Grebes (Podicipedidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
4. ↑  Syvertsen, P. O. Ree, V. Hansen, O. B. Syvertsen, Ø. Bergan, M. Kvam, H. Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. *Norsk Ornitologisk Forening*. www.birdlife.no (publisert 22.5.2008). Besøkt 2016-08-07
5. ↑  Syvertsen, P.O. M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider:
6. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *Madagaskardykker* i Encyclopedia of Life Rediger på Wikidata

* (en) *Madagaskardykker* i Global Biodiversity Information Facility Rediger på Wikidata

* (no) *Madagaskardykker* hos Artsdatabanken Rediger på Wikidata

* (en) *Madagaskardykker* hos ITIS Rediger på Wikidata

* (en) *Kategori:Tachybaptus pelzelnii* – bilder, video eller lyd på Wikimedia Commons Rediger på Wikidata

* *Tachybaptus pelzelnii* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |